  Виталий Пронин Алнаш ёросысь Кузёбай школа дортӥ ортчыкум, шулдыр вашкала удмурт гур кылӥськиз. Кинъёс турын дасян вакытэ но кырӟаса пуко? Школае пыри но пайми люкаськем калыклы. Кузёбайёс Москваысь куноосты озьы пумитало вылэм.Ортчем шутэтскон нуналъёсы татчы вуылӥзы Москваысь Ӟуч культурая нылпи академиысь пиналъёс но дышетӥсьёс. Кузёбае лыктӥллям соос удмурт калыклэн улэм-вылэменыз, культураеныз, сям-йылолъёсыныз тодматскыны. Егит шаерчиослэн но дышетӥсьёссылэн ужан программазы паськыт вал. Озьы ке но Ӟуч культурая нылпи академилэн директорезлы, Россиысь естествознаниея академиысь профессорлы, педагогика наукаосъя кандидатлы Леонид Резановлы кӧня ке юанъёс сётыны вис шедьтӥ ик.- Леонид Владимирович, искусствоосъя нылпи школаосты тодӥсько, нош нылпи академия сярысь нырысьсэ кылӥсько, мар со сыӵе?- 1995-тӥ арын мон ӵош ужась эшъёсыным Москваысь «Сабурово» дышетон центрын кылдытӥ Ӟуч культурая нылпи академия. Отчы 6-тӥ-11-тӥ классъёсын дышетскисьёс ветло, Россиын улӥсьёслэн культураенызы тодматско. Татчы нокинэ но, бодыен кышкатыса, уг ваё. Но нылпиос огпол лыкто ке, дорысьтымы уг кошко ни. 17-тӥ арзэ ини, этнография, фольклор, киужъёс вылэ пыкиськыса, нылпиосмес тодматӥськом пӧртэм выжыысь калыкъёслэн улэм-вылэменызы. Малпасько, зэмос личностез будэтыны луэ, калык культураез тодыса но со вылэ пыкиськыса гинэ.- Туала нылпиослы со зэмзэ но тунсыко-а?- Туж тунсыко! Кин ке Турцие, Египетэ шутэтскыны кошке, кин ке нылпи лагерьёсы мынэ. Нош ми кунмылэн пӧртэм сэрегъёсаз вуылӥськом. Кылсярысь, Архангельск областе ветлӥм ини тямыс пол, вуылӥмы Новгород, Ярославль, Иваново, Белгород, Мурманск улосъёсы, Красноярске, Бурятие, Карелие. Нылпиос ваньмыныз тунсыкъясько, синъёссы ик ӝуало. Мон соосты кияръёсын ӵошатӥсько. Тани учке ай, убоысь огречъёсты сылалтыны бичаськоды. Соос ваньзы пӧртэмесь: пичиесь, бадӟымесь, венё-венёесь яке вольытэсь. Нош банкае пыро ке, шӧмзы огкадь луэ. Татын но озьы. Пиналъёс пӧртэмесь кадь, нош академие вуо но, ваньзы пыр-поч тунсыкъяськыны кутско калык культураен, фольклорен, этнографиен. Нылпиос зэмос семья кадь луо, котьмае адӟемзы, тодэмзы потэ. 20 нуналъем экспедициос дыръя пыдынгес ветлӥськом. Гуртъёстӥ гинэ ӧвӧл, бусыостћ, тэльёстӥ, гурезьёстӥ вамышъяськом, калыкен пумиськылӥськом. Таӵе экспедициос юртто умойгес шӧдыны-валаны но дунъяны интыосысь калыкез.- Кызьы вуиды Алнаш ёросэ но кыӵе мылкыдды кузёбайёслэсь?- Кылем арын Ханты-Мансийскын ортчиз чеберлыко культуралы сӥзем калыккуспо конгресс. Отчы пыриськизы странаысьтымы 26 улосысь 200-лэсь ятыр эскерисьёс. Пќлазы ми но. Соку ик Россиысь тодосчи, педагогика наукаосъя доктор Тамара Шпикалова шуиз: тӥледлы одно ик вуылоно Удмуртие, отын паймымон культураен калык улэ, тӥ сомында тунсыко ивор кылоды но чебер инкуазез адӟоды.Котькуд экспедицие азьлапал ик дасяськиськом бере, кусып тупатӥмы УдГУ-ысь тодосчиен Елена Ковычеваен. Ханты-Мансийске ик вуылӥз Алнаш шор ёзо школаысь дышетӥсь но музеен кивалтӥсь Любовь Курбатова. Со ик дэмлаз Кузёбае лыктыны. Нунал талэсь азьвыл вуылӥмы Алнаш ёросысь ик Карйыл гуртэ. Удмуртъёслэсь улэм-вылэмзэс тодон понна быдэс шаерез ум басьтӥське, одӥг-кык гуртэз котыр ласянь эскериськом. Уртчись мылкыдэз вераны кылъёс уг сюро. Карйылын пумиськылӥм агрономен Михаил Печниковен. Со вань бусыоссэ возьматъяз. Шумпотымон: гурт улэ, калык муш кадь ужа, музъем буш уг улы.Кузёбайёс сярысь верано ке, паймытэ калык. Милемды котькытын ик умой пумитало, но, шонерзэ вераса, таӵеез ӧй вал на. Кырӟаса-вераса, табань пыжыса, куно пумитан йылолэз возьматыса, милемын соос тодматскизы. Паймытӥз нылкышноослэн дӥсьсы, сое учкыса, чеберезлы синмаськыса, уд акыльты. Кылды небыт, кырӟанъёсты шулдыресь. Сое ик пусйизы пиналъёс но. Нош нылпиос уг алдасько.- Пиналъёс, сак кылзэм сяна, ваньзэ гожъяса пуко?- Кызьы-о сотэк? Нылпиос тодо ук: экспедиция йылпумъяськем бере одно ик юалозы, мар соос тодо, мар йыразы кылиз. Котькудзылы нимысьтыз тема сётэмын. Кин ке гурт удысэз эскере, кин ке сям-йылолъёсты, кин ке социальной ужпумъёсты, фольклорез. Котькудзы ик доклад дасялозы но нырысь школаын, собере Москваын ортчоно научной конференциосын вераськозы, калыккуспо ужрадъёсы пыриськозы. Пусйыны кулэ: Кузёбайын одӥг нунал ужаны - со туж ӧжыт. Татын сомында тунсыко ивор - куръяса быдтонтэм! Учке ай, нылпиослэн жадён тодазы но ӧвӧл, нош кык нунал куспын ми пыдын 30 иськемлэсь трос вамышъям ини. Нош соос туннэ но быдэс гуртэз котыртыны дась.* * *Алнаш калык быгатэ куно пумитаны. Москваысь экспедиция сям-йылолъёсын но киужъёсын тунсыкъяське шуыса тодэмзы бере бадӟым адӟытон дасязы. Кузёбай школаысь директорлэн воштӥсез Марина Никонова верамъя, та пумиськонэз радъяны зол юрттӥзы дышетӥсьёс Лаврентьев, Прокопьев кузпалъёс но Мария Шахтина.- Гуртысьтымы арлыдоосын кивалтэ кырӟаны-вераны усто кышномурт Юлия Алексеева. Огпол гинэ жингыртӥ, эшъёссэ люказ, сандыкысьтызы песяйёссылэсь куэм дэремъёссэс-чалмаоссэс поттаса, школае лыктӥзы, - шуэ Марина Яковлевна. - Москваосты паймытъязы дӥськутэнызы но вашкала гуръёсты тодэменызы. Туэ њыбыли возь выламы Ю вӧсь ортчиз. Куноосмес отчы нуимы. Вӧсясьмы Майор Иванов ӝук вӧсяз, зор курон йылолэз возьматӥмы, вуэн пазяським, «Тямысэн», «Кенер кутыса» шудӥм. Куноосмылы кельшиз - дугдытыны уг луы ни, эшшо, пе, шудом ай. Соос милемлы туж кельшизы - вылтӥяськисьтэмесь, ӟеч мылкыдоесь но ваньзэ тодыны тыршисесь.* * *Сокем-а меда трос тодӥллям Москваысь пиналъёс? Тае эскерон понна огезлэсь юалляськоно кариськи. Бырйи удмурт тусозэгес - пиштӥсь горд йырсиё, пужыё ымныро. 17 аресъем Максим Барабанов мылкыдзэ ќръяз:- Тӥ уд тодӥське, макем мыным татын кельше. Паймымон: гуртады пичиез но, пересез но удмурт сямен верасько. Экспедиция понна со бадӟым удалтон. Мынам темае - удмурт сюан. Ӵапак со сярысь туннэ татын трос вераськизы. Мон киысьтым блокнотме ӧй куя, ваньзэ, мае валай, гожъяй. Кылсярысь, тодӥ: тӥляд сюанды кык нунал луэ - сюан но бӧрысь. Выль кенэз олокызьы но эскеро вылэм. Табань пыжыто, вулы ветлыны косо. Ведраяз коньдон куштыса вутто ке, вузэ уг ни кисьто. Асьтэлэн тамадады но вылэм, о-о. Тӥ сое «Тор» шуиськоды но миндэр вылэ пуктӥськоды.- Тор ӧвӧл, тӧр, - шонертӥсько мон.- Вот мон но озьы ик шуисько, - пумитам вазе горд пияш но, блокнотсэ возьматыса, шуэ: - Тани эшшо таӵе кылъёсты тодӥ на: веме, лянэс, нылнуон... соосты ялан верам потэ, кылды чебер.Егит пияшен соглаш кариське дышетӥсез но, экспедицилэн кивалтӥсез Дмитрий Ковальков. Таизлэн вераськыкуз но фотоаппаратэз уг кысылы - ваньзэ туспуктылэ.- Кылды туж небыт потӥз, - пусйиз Дмитрий Ковальков. - Арлы кӧня ке пол экспедициосы потаса, вераськыны быгатӥсько ни япон, бигер, нганасан но мукет сямен. Табере удмурт кылъёсты но куто ини. Кузпалы дышиз ини: њуч сямен лабыртыку, вераськонам кыӵе ке калыклэсь кылзэ пыртӥсько но, со азьланяз но озьы ик кошке, сямлы пӧрме. Озьы ик пусйысал калыктэс. Пичиез но, бадӟымез но милемыз адӟо ке, ураме потыса ик, учко: кинъёс ай та. Нош городысь калык бускельзэ но уг тоды, номырин уг тунсыкъяськы. Татын воксё мукет адямиос уло, соос бордысь ӟеч мылкыд, шуныт тулкым лыктэ. Кепыр но ваёно: бадӟым куноосты кадь милемыз пумитазы.Экспедицилэн ужез ӧз быры на. Нош августлэн нырысетӥ нуналъёсаз академиысь бадӟымъёсызгес пиналъёс нуналлы мынозы выль экспедицие. Таяз радэ - Камчаткаын улӥсьёс доры.Галина Семёнова. Теги: Алнаш Егитъёс  